โอเพนอัพ
ขอที่หนึ่ง
20 ส.ค. 2554

ขอที่หนึ่ง
โดย..น้องสวย
เพราะอยู่ในยุค 3จี เป็นใหญ่ สมรภูมิการแข่งขันสารพันที่เกี่ยวข้องกับ 3จี จึงดุเดือดร้อนแรงไปตามๆ กัน
หนึ่งในนั้นคือ แอร์การ์ด คู่ปาท่องโก๋กับโน้ตบุ๊กชนิดแยกจากกันไม่ได้
เมื่อเป็นเช่นนี้ อมรศักดิ์ แดงแสงทอง แห่ง ดีพลัส เทรดดิ้ง ผู้ผลิตและจำหน่ายแอร์การ์ด ไอฟอกซ์ ถึงกับประกาศลั่นว่าจะขยับส่วนแบ่งอีก 20%
ตั้งเป้าขึ้นเป็นผู้นำในตลาดแอร์การ์ดที่มีสัดส่วนอันดับหนึ่งด้วยส่วนแบ่งไม่ต่ำกว่า 44% ให้จงได้
การเพิ่มส่วนแบ่งตลาดก็ต้องมาจากการเดินหน้าขยายฐานผู้ใช้ไปยังตลาดต่างจังหวัดที่ยังมีโอกาสเติบโตสูง โดยจะไปพร้อมกับบริการอินเทอร์เน็ตเติมเงิน
ตามด้วยการออกแอร์การ์ดรองรับความเร็วสูง 21 เมกะบิตต่อวินาที สนองตอบความต้องการดาวน์โหลดความเร็วสูงกันแบบเต็มๆ ให้สะใจคอดาวน์โหลด
ถือเป็นการช่วงชิงจังหวะ ระหว่างที่ 3จี ยังวุ่นๆ ไม่ลงตัว นัยว่าเริ่มก่อน ได้ฐานลูกค้าก่อน มีชัยไปกว่าครึ่ง
เพราะหวังว่า กว่า 3จี เวอร์ชันเต็มจะมา ถึงตอนนั้นแอร์การ์ด ไอฟอกซ์ ก็ฉลุย ทำแต้มนำหน้าไปไกลแล้ว
ที่เหลือก็แค่รักษาแชมป์ให้ได้เหมือนเดิมเท่านั้นเอง